Az Európai Parlament állásfoglalása

( 2010. május 5.)

az Európai Tengerbiztonsági Ügynökség 2008-as pénzügyi évre szóló költségvetésének végrehajtására vonatkozó mentesítésről szóló határozat szerves részét képező észrevételekkel

AZ EURÓPAI PARLAMENT,

tekintettel az Európai Tengerbiztonsági Ügynökségnek a 2008-as pénzügyi évre vonatkozó végleges éves beszámolójára,

tekintettel a Számvevőszéknek az Európai Tengerbiztonsági Ügynökség 2008-as pénzügyi évre vonatkozó éves beszámolójáról szóló jelentésére, az Ügynökség válaszaival együtt [1],

tekintettel a Tanács 2010. február 16-i ajánlására (5827/2010 – C7-0061/2010),

tekintettel az EK-Szerződés 276. cikkére és az Európai Unió működéséről szóló szerződés 319. cikkére,

tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [2] és különösen annak 185. cikkére,

tekintettel az Európai Tengerbiztonsági Ügynökség létrehozásáról szóló, 2002. június 27-i 1406/2002/EK európai parlamenti és tanácsi rendeletre [3] és különösen annak 19. cikkére,

tekintettel az 1605/2002/EK, Euratom rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre [4] és különösen annak 94. cikkére,

tekintettel eljárási szabályzatának 77. cikkére és VI. mellékletére,

tekintettel a Költségvetési Ellenőrző Bizottság jelentésére és a Közlekedési és Idegenforgalmi Bizottság véleményére (A7-0081/2010),

A. mivel a Számvevőszék megállapítja, hogy kellő mértékben megbizonyosodott arról, hogy a 2008-as pénzügyi évre vonatkozó éves beszámoló megbízható, és hogy az alapjául szolgáló ügyletek jogszerűek és szabályszerűek,

B. mivel 2009. április 23-án a Parlament megadta a mentesítést az Európai Tengerbiztonsági Ügynökség ügyvezető igazgatójának az Ügynökség 2007-es pénzügyi évre szóló költségvetésének végrehajtására vonatkozóan [5], és a mentesítési határozatot kísérő állásfoglalásában többek között:

- megjegyezte, hogy 2007-ben 32 előirányzat-átcsoportosításra került sor, és tudomásul vette a Számvevőszék bírálatát az átcsoportosítások nagy számát illetően,

- kiemelte, hogy, akárcsak 2006-ban, a Számvevőszék ismét megállapította, hogy a vonatkozó költségvetési kötelezettségvállalások megtételét megelőzően került sor jogi kötelezettségvállalásokra,

- felhívta az Ügynökséget, gondoskodjon arról, hogy munkaerő-felvételi eljárásai átláthatóak és megkülönböztetésmentesek legyenek, különösen a személyzeti bizottság részvételének biztosítása révén;

Teljesítmény

1. csalódottságát fejezi ki amiatt, hogy az Ügynökség nem készített többéves munkatervet, éves munkaterve pedig nem felelt meg költségvetési kötelezettségvállalásának; ragaszkodik ahhoz, hogy az Ügynökségnek SMART célkitűzéseket és RACER mutatókat kell meghatároznia a programozás során, hogy értékelje eredményeit; mindazonáltal tudomásul veszi az Ügynökség válaszát, amelyben utal arra, hogy a 2009-es munkatervét javította célkitűzések és kulcsfontosságú teljesítménymutatók kidolgozásával, valamint az erőforrások tervezésére szolgáló rendszer javításával; ezért kéri, hogy ezt a stratégiát a lehető leghamarabb mutassák be a Parlamentnek; felkéri azonban az Ügynökséget a Gantt-diagram bevezetésének megfontolására működési tevékenységeinek tervezése során, amelynek segítségével gyorsan rögzíthetné az egyes alkalmazottak által egy projektre fordított időt, és eredményorientált megközelítést alkalmazhatna;

2. felhívja az Ügynökséget, hogy a Számvevőszék következő jelentéséhez csatolandó táblázatában ismertesse a megadandó mentesítés évében és az előző pénzügyi évben elvégzett műveletek összehasonlítását, hogy a mentesítésért felelős hatóság hatékonyabban értékelhesse az Ügynökség teljesítményét évről évre;

Költségvetési és pénzügyi irányítás

3. üdvözli, hogy a Számvevőszék az Ügynökség 2008-as évre vonatkozó beszámolóját megbízhatónak ítélte meg és az alapjául szolgáló tranzakciókat összességükben jogszerűeknek és szabályszerűeknek tartotta;

4. megállapítja, hogy a 2008. évi uniós költségvetésből az Ügynökség 44300000 EUR kötelezettségvállalási és 46890000 EUR kifizetési előirányzatot kapott;

5. aggasztónak tartja, hogy 2008-ra vonatkozóan a Számvevőszék ismét sok (2008-ban 52 és 2007-ben 32) költségvetési átcsoportosítást tárt fel; tudomásul veszi az Ügynökség válaszát, amely megemlíti, hogy a végleges irodaépületbe költözés miatt szükségessé váló igazgatási kiadásokhoz való átcsoportosítások a 2008–2009-es időszakra korlátozódnak; különösen aggódik amiatt, hogy 2008. június és november között több mint 2000000 millió EUR került átcsoportosításra a személyzeti költségekre szolgáló előirányzatok közül az igazgatási költségekre szánt előirányzatokhoz, ami lehetővé tette a 2009-es pénzügyi évre átvitt előirányzatok növelését és a Bizottságnak visszatérítendő összeg csökkentését; tudomásul veszi mindazonáltal az Ügynökség azon válaszát, hogy folytatja a tervezés és a nyomon követés fejlesztésére, és ebből következően a költségvetési módosítások számának csökkentésére irányuló erőfeszítéseit;

6. megjegyzi, hogy akárcsak 2006-ban és 2007-ben, a Számvevőszék ismét megállapította, hogy a vonatkozó költségvetési kötelezettségvállalások megtételét megelőzően került sor jogi kötelezettségvállalásokra; felhívja ezért az Ügynökséget, hogy fokozza képzési és kommunikációs erőfeszítéseit az ilyen helyzetek jövőbeni elkerülése érdekében; kéri ráadásul, hogy az Ügynökség számoljon be az e tekintetben hozott intézkedéseiről a 2009-es éves tevékenységi jelentésében;

7. tudomásul veszi, hogy 2008-ban az Ügynökség 519598,10 EUR kamatbevételt könyvelt el, amelyből 472251,18 EUR az Energiaügyi és Közlekedési Főigazgatóság számára visszafizetésre került, a fennmaradó 47346,92 EUR pedig passzív időbeli elhatárolásként került elkönyvelésre; az éves beszámoló és a kamatfizetések mértéke alapján arra következtet, hogy az Ügynökség tartósan rendkívül magas készpénzállománnyal rendelkezik; örömmel veszi tudomásul, hogy 2008. december 31-én az Ügynökség készpénzállománya már csak 3610677,41 EUR volt; felhívja a Bizottságot, hogy vizsgálja meg, milyen lehetőségek léteznek a 2343/2002/EK, Euratom rendelet 15. cikkének (5) bekezdése szerinti, igényeknek megfelelő készpénzgazdálkodás teljes körű érvényesítésére, és milyen elvi változtatásokra van szükség ahhoz, hogy az Ügynökség készpénzállományát tartósan a lehető legalacsonyabban tarthassa;

Belső ellenőrzés és emberi erőforrások

8. elismeri, hogy 2008 végére az Ügynökség a belső ellenőrzési szolgálat (IAS) által 2006 óta tett 32 közül 25 ajánlást végrehajtott; megjegyzi, hogy a "nagyon fontosnak" tekintett ajánlások a következőkre vonatkoznak: a személyzeti szabályzathoz kapcsolódó végrehajtási rendelkezések elfogadása az ideiglenes alkalmazottaknak a személyzeti szabályzat értelmében történő felvétele tekintetében; a kiválasztási eljárás ellenőrzése a nagyobb átláthatóság és a jelöltekkel való egyenlő bánásmód biztosítására; karriertervezési stratégia kidolgozása (beleértve a képzést, betanítást és mentortevékenységeket); és jobb emberi erőforrás-tervezés;

9. a mentesítési határozatot kísérő egyéb, horizontális jellegű észrevételei tekintetében utal az Ügynökségek teljesítményéről, pénzgazdálkodásáról és ellenőrzéséről szóló, 2010. május 5-i állásfoglalására [6].

[1] HL C 304., 2009.12.15., 55. o.

[2] HL L 248., 2002.9.16., 1. o.

[3] HL L 208., 2002.8.5., 1. o.

[4] HL L 357., 2002.12.31., 72. o.

[5] HL L 255., 2009.9.26., 172. o.

[6] Elfogadott szövegek, P7_TA(2010)0139. Lásd e Hivatalos Lap 241. oldalát.

--------------------------------------------------